钦定古今图书集成/明伦汇编/官常典/第748卷 > 刘国能
## 钦定古今图书集成/明伦汇编/官常典/第748卷 > 刘国能

按《烈皇小识》：李、罗二贼合兵攻叶县，守将刘国能即
飞来虎也，誓师力战，贼悉众来攻，国能身被数十枪，
气愈厉，部下劝暂逸，图后举，国能曰：“朝廷既赦我死，
又加爵命之荣，万死何辞！自成羽毛已成，不可复制，
何再举之可图！”尽杀其军中马骡飨士。黎明，分兵为
十队，偏裨各率其属，驰逐大战，至辰复聚，则死者过
半矣。又分为五队，贼亦分兵围之，更番迭战，以逸待
劳。国能率残丁短兵相搏，至夜，度不能脱，仰天呼曰：
“我力尽矣！”遂自刎死，部下无一降者。事闻，赠国能左
都督。